
Dodaci:

· Izvaci iz nacionalnih kolektivnih ugovora o radnom vremenu

· Izvaci iz nacionalnih kolektivnih ugovora o radu vikendom na dane odmora

· Izvaci iz nacionalnih kolektivnih ugovora o godišnjim odmorima

Radno vrijeme u novinarstvu: komparativna analiza sindikata EFJ

Uvod u istraživanje

Studija "Radno vrijeme u novinarstvu: komparativna analiza sindikata EFJ" prvi je projekt EFJ-a usmjeren prema komparativnoj studiji radnih uvjeta u novinarstvu. Iako je originalna ideja stvaranja baze podataka bila donekle promijenjena, sakupljanje informacija iz zakonodavstva, nacionalnih ugovora i/ili ugovora na razini poduzeća (Velika Britanija) pokazalo se izuzetno korisnim za članice EFJ-a. Sakupljene informacije stavljene su na interne Internet stranice IFJ/EFJ, postavši time dostupne svim članicama. Stručnjaci radne grupe za kolektivno pregovaranje izrazili su želju da ove informacije zasad budu povjerljive.

Iako su izvorno planirali pokriti sve medije uključujući i online medije, stručnjaci radne grupe vrlo su rano shvatili da bi takav projekt bio previše ambiciozan unutar zadanog okvira. Ipak, EFJ bi htio proširiti rad naročito u online sektoru. Dosad je bilo vrlo malo ugovora.

Premisa ove studije bili su interesi novinara za fleksibilno radno vrijeme. Ipak, to ne vrijedi za novinski sektor. Postoji veliki jaz između zakonodavstva i/ili ugovora i realnosti rada s jedne strane, te sindikalnih  politika i ponašanja članstva s druge strane.

Svi stručnjaci uključeni u uspješni dovršetak ovog projekta željeli bi nastaviti takvo analitičko sakupljanje podataka. Naročito se zahvaljujemo Michaelu Klehmu iz Deutscher Journalisten Verband na prikupljanju predočenih podataka.

Pripremni sastanak sa stručnjacima za radno vrijeme iz Velike Britanije, Švedske, Njemačke, Belgije i Cipra održan je u Bruxellesu 25. rujna 2000. godine. Dvanaest zemalja odgovorilo je na poziv. Sljedeće zemlje su pokrivene:

Austrija, Belgija, Češka, Cipar, Danska, Finska, Francuska, Njemačka, Velika Britanija, Italija, Luksemburg, Nizozemska, Norveška i Švedska.

Temeljem odgovora na pitanja iz istraživanja, doneseni su sljedeći zaključci: 

· U većini zemalja čini se da je radno vrijeme dobro regulirano;

· Gotovo da ne postoji bilo kakva regulativa fleksibilnog radnog vremena;

· Postoji puno više prekovremenog rada nego što je službeno registrirano, a novinari često prihvaćaju to kao dio svoje profesionalne dužnosti i ne traže kompenzaciju;

· Potrebu za socijalnim vremenom, daljnjim usavršavanjem i stoga kvalitetom novinarskog rada treba raspraviti zajedno sa sindikalnim strategijama.

U mjesecima koji su slijedili napravljen je nacrt istraživanja, a izvaci iz kolektivnih ugovora sakupljeni su/prevedeni na njemački i analizirani.

Stručna grupa za kolektivno pregovaranje susrela se ponovo u Bruxellesu 26. siječnja 2001. godine kako bi analizirala rezultate istraživanja te donijela zaključke za budući rad EFJ-a na području politike radnog vremena.

Problem je prekovremeni rad

Na sastanku se zaključilo da je radno vrijeme novinara dobro regulirano u europskim zemljama. Nažalost, radna realnost razlikuje se od pravnog okvira/ugovora. Problem nedeklariranog prekovremenog rada vidi se kao glavni izazov za sindikate učlanjene u EFJ. Novinari nisu navikli razmišljati o svome radnom vremenu, s obzirom na to da prekovremeni rad smatraju dijelom svoje profesionalne etike i odgovornosti.

U Finskoj, Novinarski sindikat organizirao je kampanju o radnom vremenu kojoj je bila pridodana analiza zašto je došlo do takvog povećanja prekovremenog rada osamdesetih i prve polovice devedesetih godina prošlog stoljeća. U to doba razlog je bio strah od nezaposlenosti. Međutim, sada je problem nezaposlenosti u medijskom sektoru manje izražen, no fenomen prekovremenog rada izmakao je nadzoru.

Rijetko prakticiranje fleksibilnog radnog vremena

U novinskom sektoru postoji vrlo malo modela fleksibilnog radnog vremena, gotovo da ne postoji rad sa skraćenim radnim vremenom, dijeljenje radnog mjesta, dodatni plaćeni ili neplaćeni odmor, itd. Većinu ovih sustava fleksibilnog radnog vremena može se pronaći u sektoru javnih elektronskih medija, kojim se ova studija ne bavi. 

Za mnoge novinare skraćenje radnog vremena nije popularno. U Njemačkoj su novinarski sindikati inicirali novu debatu o ranim mirovinskim shemama za novinare, što omogućuje nacionalni ugovor. Ishod je zasad nezadovoljavajući: malo ljudi to koristi, neki ugovori na razini poduzeća u glavnim medijskim kućama ne nude rane mirovinske sheme.

Smanjenje radnog vremena često se zamjenjuje poboljšanjima plaća i drugim potporama. Veliki broj novinara pati zbog uvjeta rada, i kao posljedica mnogi napuštaju profesiju u dobi između 40. i 50. godine. 

Četverodnevni rad uobičajen je u nekim zemljama, poput Danske, Belgije (za privatne TV postaje) i Švicarske.

Na sastanku je dogovoreno da se fenomen prekovremenog rada i teškoće u postizanju fleksibilnih radnih sustava moraju analizirati u kontekstu ukupnih medija i sektora informacijskih tehnologija. O radnom vremenu danas se također raspravlja u vezi s novim sustavima upravljanja. Jasno je da su rasprave o fleksibilnom radnom vremenu beskorisne ukoliko se radno vrijeme ne poštuje i ukoliko to pitanje nije riješeno.

Kad je riječ o sadašnjem europskom tržištu rada i trendovima na europskoj razini, treba reći da novinari ne sudjeluju u trendu kraćeg radnog vremena u Europi. U mnogim sektorima postoji sve veći broj sindikalnih dogovora koji dopuštaju radnicima više slobode i izbora u određivanju svojih radnih sati. Prema studiji o radnom vremenu u Europi AFETT-a i ETUCO-a, "nema sumnje da EU, OECD i većina nacionalnih vlada vide fleksibilnost radnog vremena kao nešto ključno za konkurentnost na globalnom tržištu". Ova opća pretpostavka ne primjenjuje se na novinarski sektor.

Ipak, pritom je bitno spomenuti da fenomen sve većeg broja freelancera, koji po definiciji rade na fleksibilniji način, može odražavati skrivenije - ponekad dobrovoljne, a ponekad prisilne obrasce fleksibilnog radnog vremena.

Zaključci iz rezultata istraživanja i rasprava nacionalnih stručnjaka o radnom vremenu su:

· Potreba prikupljanja informacija o radnom vremenu na nacionalnoj razini, naglašavanje dogovora koji uključuju najbolju praksu i dostupnost ovih informacija na web stranicama IFJ-a/EFJ-a je izuzetno važna.

· Opća regulativa radnog vremena, koju poštuju sve strane i koja smanjuje prekovremeni rad na minimum, osnova je za pregovaranje o bilo kakvim sustavima fleksibilnog radnog vremena.

· Sindikati trebaju voditi kampanje za bolju politiku prema radu na skraćeno radno vrijeme i također uključiti slobodnjake u postojeće okvirne ugovore.

· Sindikati se trebaju zalagati za fleksibilne sustave radnog vremena na razini poduzeća.

· Sindikati trebaju voditi kampanje protiv prekovremenog rada i podići svijest o negativnim posljedicama za obitelj, stres, zdravlje ali i kvalitetu radnog učinka, itd.

· Sindikati u zemljama kandidatima trebaju biti dobro informirani i učiti iz nekih primjera najbolje prakse.

· Daljnja analiza treba uslijediti iz povezanosti radnog vremena te profesionalne etike i odgovornosti.

· Sa zaključcima, nakon što ih potvrdi Upravni odbor, treba upoznati EFJ i ETUC, te raspraviti o njima sa predstavnicima EU i ETUC-om.

· Rezultati će biti proslijeđeni Europskom udruženju novinskih izdavača, potencijalnom partneru EFJ-a na europskoj razini.

· Treba napraviti nacrt velikog istraživanja o najboljoj praksi u radnom vremenu u elektronskim medijima i o drugim pitanjima poput usavršavanja, naknade u slučaju bolesti, redakcijskih statuta, životnog osiguranja, drugih potpora; konzultacije/informacije, ako je moguće uz podršku Europskog povjerenstva.

Renate Schroeder

Bruxelles, siječanj 2001.
Radno vrijeme za novinare u tiskanim medijima - europska usporedba

Uvod

Čini se da stvaranje pravila za uređivanje radnog vremena, bilo definiranjem na godišnjoj razini ili na razini petodnevnog radnog tjedna, predstavlja nerješivo proturječje za novinare. Novinarstvo je poziv a ne profesija, argument je koji se često može čuti. Novinarski sindikati dobro su svjesni argumenata protiv novinarstva "na štopericu", temeljem bezbrojnih pregovora sa izdavačima, medijskim poduzećima i njihovim organizacijama.

Radni sati strukturirani su na niz različitih načina, kako to pokazuju informacije u ovom dokumentu, sakupljene iz pojedinih europskih zemalja. Ipak, niti jedan od niza sustava koji postoje u Europi, a od kojih su većinu u pregovorima postigli novinarski sindikati, po svemu sudeći ne rješava problem koji je dojavljen iz svake zemlje: spremnost novinara da rade daleko iznad svoga pravno ili kolektivno ili pojedinačno dogovorenog radnog vremena. Postoji ogroman jaz između uvjeta na koje novinari imaju pravo i onih u kojima zapravo rade, pri čemu tjedno radno vrijeme daleko iznad 45 sati nipošto nije iznimka. Ponekad se može čuti kako je to razlog zašto novinari navodno zarađuju više od drugih radnika. No taj argument samo naizgled drži vodu. Prvo, novinarske plaće izgledaju puno relativnije kad se sagledaju u odnosu na realno radno vrijeme. Drugo, značajni učinak opsega rada na zdravlje i društvene odnose onih koji su uključeni ne može se izračunati u novčanim pojmovima. Glavni razlog koji se općenito daje za ovu samoeksploataciju je da novinari ne razmišljaju o svojim radnim uvjetima. To nećemo ovdje komentirati. Postoji puno tekstova i rasprava o profesionalnoj etici novinara i načinu na koji novinari sagledavaju svoj rad. Čak i tada, problem strukturiranja radnog vremena ostaje središnji zadatak za novinarske organizacije. I sve veći problem prisilnog samozapošljavanja, i pozitivni učinci politike radnih sati kad je riječ o pristupu profesiji i stanju novinarskog zapošljavanja, razlozi su da socijalni partneri ozbiljno prihvate svoju odgovornost u ovom području.

Tradicionalni modeli koji su navedeni na sljedećim stranicama loše su prilagođeni suočavanju s izazovima s kojima se novinarstvo susreće godinama. Vidljivi su prvi znaci rješenja. Dugoročno radno vrijeme, fleksibilno radno vrijeme (koje određuju sami novinari) i slično, tek počinju biti temom rasprava i tek ulaze u pravne i ugovorne okvire. To su prvi počeci, koji se u budućnosti trebaju dodatno razviti.

Nema spora da su postojeći radni uvjeti širom Europe, unatoč svim razlikama, značajno doprinijeli razvoju i održavanju visokokvalitetnog novinarstva. Novinari rade između 35 i 40 sati tjedno, a rad noću, nedjeljom i na državne praznike u većini slučajeva kompenzira se dodacima, ili u obliku slobodnog vremena ili u obliku plaće. Isto se odnosi na prekovremeni rad, koji se u načelu nadoknađuje. Ipak, kao ograničenje mora se primijetiti da se u velikoj većini slučajeva novinarski prekovremeni rad ne bilježi i da nema traženja kompenzacijskog slobodnog vremena ili plaće. Kad je riječ o odredbama o godišnjem odmoru, vidimo vrlo usporedivu razinu, sa prosjekom od 30 dana plaćenog odmora godišnje. Nažalost, vidimo tek početke novih oblika strukturiranja radnog vremena. Četverodnevni radni tjedan još uvijek je nažalost samo iznimka. Isto se odnosi na dijeljenje radnog mjesta i dodatno slobodno vrijeme. Treba se nadati da će idućih godina novinarske organizacije imati snagu i upornost za pregovaranje o novim oblicima strukturiranja radnog vremena sa svojim socijalnim partnerima. Cilj je uzeti u obzir interese novinara kako bi mogli planirati svoje radno vrijeme i slobodno vrijeme. Također postoji značajni manevarski prostor u smislu rada na skraćeno radno vrijeme ili rano umirovljenje za starije novinare.

Informacije i dogovori o plaćama koji su pruženi u ovom materijalu imaju za namjeru i doista mogu omogućiti novinarskim sindikatima u Europi da gledaju dalje od svojih nacionalnih granica tijekom kolektivnog pregovaranja i da pronađu sugestije i poticaj za vlastiti rad. Autori se nadaju da će ove informacije biti od koristi, kako bi se razvili usporedivi radni uvjeti za novinare diljem Europe.

Michael Klehm

Deutscher Journalisten Verband
Austrija

Austrijski zakon o radu sadrži odredbu o 40-satnom radnom tjednu. Za područje dnevnih novina, KMFB - Austrijski sindikat novinara uspio je zaključiti nacionalni kolektivni ugovor sa udruženjem izdavača, koji sadrži odredbu o 38-satnom radnom tjednu. Ne postoje konkretni kolektivni ugovori za dnevne novine povrh ovog općeg kolektivnog ugovora. Pod odredbama kolektivnog ugovora, tjedni radni sati mogu se podijeliti tijekom šest dana tjedno s maksimalnim radnim vremenom od 10 sati dnevno.

Tamo gdje se radi više od 38 sati tjedno, to se smatra prekovremenim radom, za koji se plaća 50% dodatka. Prema KMFB-u, postoji pravi problem prekovremenog rada, obzirom da mnogi novinari rade puno sati prekovremeno bez nadoknade. Istraživanja o broju novinara u ovakvoj situaciji ukazuju na vrhunce opsega rada od preko 60 sati tjedno. Mali broj novinara prima paušalnu isplatu za prekovremeni rad. To je, međutim, stvar slobodnog dogovora i u pravilu isplata ne odgovara broju prekovremenih radnih sati koji su zapravo odrađeni. Novinarski sindikat pokušava riješiti problem prekovremenog rada na razini pojedinačnih poduzeća. Želi da se isplate za prekovremeni rad uključe u nove ugovore o zapošljavanju. Trenutno ne postoje pregovori u tijeku u Austriji koji se bave pitanjem radnog vremena.

Za rad noću, definiran kao rad nakon 22:00 sati, plaća se dodatak od 50%. Postoji zakonsko pravo na 100% dodatak za rad nedjeljom.

Kolektivni ugovori sadrže odredbu o 31 radnih dana godišnjeg odmora. To se povećava na 39 dana nakon 10 godina rada i na 41 dan nakon 20 godina.

Kolektivni ugovor uključuje pravo na rad na skraćeno radno vrijeme. Novinari koji se koriste ovom mogućnošću zadržavaju ista zaposlenička prava. Postoji mogućnost za zaključivanje ugovora na određeno vrijeme. Ipak, novinari koji rade s takvim ugovorima nemaju pravo na otkazni rok, a ugovori automatski završavaju navedenim datumom isteka. Niti postoji bilo kakva zaštita protiv otkaza u te tri godine. Moguće je dijeljenje radnog mjesta.

Novinari također mogu uzeti dodatne slobodne dane. Premda kolektivni ugovor jamči ovo pravo, ne postoji pravo na bilo kakvu plaću tijekom tog razdoblja.

Austrijski mirovinski zakon daje odredbe o ranom umirovljenju: žene s navršenih 55 godina, muškarci s navršenih 60, kad su radili ukupno 35 godina. Također postoji mogućnost djelomičnog umirovljenja: nakon navršenih 55 godina radni sati mogu se smanjiti na 28 sati tjedno, a u zamjenu poduzeće mora zaposliti jednu nezaposlenu osobu. Razliku u prihodima tada nadoknađuje fond za mirovinsko osiguranje.

Belgija

Postoji kolektivni ugovor o plaćama za novine francuskog i njemačkog govornog područja. Za tisak flamanskog govornog područja postoje samo ugovori na razini poduzeća.

Tjedno radno vrijeme određeno je na 36 sati, tijekom pet dana tjedno. Za one novine koje još nisu prešle na kraći radni tjedan, duži radni tjedan kompenzira se dodatnim slobodnim danima. Njihov broj ovisi o tome rade li novinari 38 ili 39 sati. U načelu, šest slobodnih dana daju se za jedan dodatni sat tjednog radnog vremena. Kolektivni ugovor o plaćama ne sadrži konkretnu odredbu o prekovremenom radu, samo općenito pravo da se dodatni rad kompenzira slobodnim vremenom. To se pravo tretira drukčije od jednog poduzeća do drugog; općenito ova kompenzacija ne poprima novčani oblik. Imajući u vidu da je radni tjedan od 36 sati uveden već 1986. godine, AGJPB traži nove oblike organizacije rada. Jedan cilj mogao bi biti raspodjela 36 sati na četiri dana.

Novinari koji rade na državne praznike i vikendom imaju pravo na kompenzaciju u obliku slobodnog vremena ili novca (1/22 tjedne plaće). Zapravo, financijska kompenzacija je iznimka, slobodni dani doista se dodjeljuju u pojedinim poduzećima, no postoje i poduzeća u kojima gotovo da i ne postoje slobodni dani. Za rad noću u nekim poduzećima postoji novčana naknada.

Službeni godišnji odmor je 20 dana, uz 11 dana državnih praznika. Povrh toga postoji između 5 i 11 slobodnih dana, ovisno o godinama staža.

Rad sa skraćenim radnim vremenom je dopušten, no u praksi je vrlo rijedak. Zaključivanje ugovora na određeno vrijeme nije dopušteno, budući da kolektivni ugovor utvrđuje da novinari trebaju biti zaposleni sa stalnim ugovorima. U praksi, može se naći ugovore na određeno vrijeme. Postoje i odredbe o dijeljenju radnog mjesta, no teško se primjenjuju. Postoji i zakonsko pravo na neplaćeni dodatni odmor.

Postoje odredbe o ranom umirovljenju, i zakonski i u kolektivnom ugovoru.

Cipar

Uvjeti zapošljavanja - uključujući radno vrijeme - novinara zaposlenih u tiskanim medijima regulirani su kolektivnim ugovorom koji je ispregovarao i potpisao Sindikat ciparskih novinara i Udruženje izdavača novina i časopisa. Ovaj kolektivni ugovor pokriva gotovo sve profesionalne novinare koji rade u novinama i časopisima, te pruža zadovoljavajuće skale plaća, 13. plaću, godišnji odmor između 16 i 26 radnih dana sa isplatom u iznosu 50% bruto mjesečne plaće, 14 neradnih dana i druge pogodnosti.

Tjedno radno vrijeme određeno je u kolektivnom ugovoru između 38 i 40 sati podijeljeno na pet radnih dana između ponedjeljka i subote. Rad nedjeljom nadoknađuje se dodatnom isplatom u duplom iznosu. Isto vrijedi za praznike.

Rad na skraćeno radno vrijeme nije reguliran. Unatoč odredbi kolektivnog ugovora za 38-40 radnih sati tjedno, novinari rade do 50, 60 i 70 sati bez dodatne naknade. Postoji mala dodatna naknada za noćne smjene.

Ne postoje pravila za dijeljenje radnog mjesta. Moguće je uzeti neplaćeni odmor u trajanju do jedne godine ovisno tome koja je svrha studiranja.

Trenutno ne postoje planovi o pregovorima za sheme ranog umirovljenja.

Češka

Nacionalni zakon o radu uređuje i radno vrijeme zaposlenih novinara, koji rade u češkim tiskanim medijima. Zakon određuje mjesečno radno vrijeme, koje je fleksibilno podijeljeno. Za prekovremeni rad i rad izvan standardnog radnog vremena nema naknade, to se smatra dijelom plaće. Samo se za rad praznikom plaća dodatak od 50% po satu.

Godišnji odmor također je reguliran nacionalnim zakonom o radu. Postoje planovi da se o godišnjem odmoru na razini poduzeća pregovara sa sindikatom, no to poslodavci često ne prihvaćaju, pa se stoga radi o iznimci od pravila.

Veliki broj novinara radi preko ugovora na određeno vrijeme, i ugovori na vrlo kratko razdoblje dosad su postali pravilo. Rad na skraćeno radno vrijeme i dijeljenje radnog mjesta su rijetkost. Neplaćeni dodatni dopust nije poznat.

Prema Češkom sindikatu novinara, glavni problem je u činjenici da gotovo i nema kolektivnih ugovora za novinare, budući da su dosad izdavači odbijali pregovarati.

Danska

Pravila o radnom vremenu u Danskoj postavljena su na razini poduzeća. Za područje dnevnih novina Danski sindikat novinara zaključio je odgovarajuće ugovore na razini poduzeća. U većini dnevnih novina novinari imaju radni tjedan od 37 sati. U određenim tiskanim medijima mjesečno radno vrijeme je 160 sati. Općenito su radni sati podijeljeni na pet dana u tjednu. Pravila o radnom vremenu u velikoj se mjeri poštuju. Tamo gdje se pojave problemi, radnička vijeća osiguravaju ispunjavanje kolektivnih ugovora. DJU ne pregovara za kraći radni tjedan. U osnovi, ljudi su zadovoljni kolektivnim ugovorima, no željeli bi uvesti odredbe koje su fleksibilnije za radnike.

Prekovremeni rad u načelu se nadoknađuje slobodnim vremenom, uz faktor 1,5. Drugim riječima, 1,5 sat slobodnog vremena jamči se za svaki sat prekovremenog rada. Prekovremeni rad nadoknađuje se novčano samo kad ga nije moguće nadoknaditi slobodnim vremenom. 

Dodaci se isplaćuju i za rad noću i rad vikendom. To se u kolektivnim ugovorima razlikuje od poduzeća do poduzeća. Općenito, dodatak je između 30 i 75 DKR. Vikendom se u pravilu isplaćuju oba dodatka za rad noću.

Danski zakon o radu pruža pravo zaposlenicima na pet tjedana godišnjeg odmora. Pojedinačni kolektivni ugovori za sektor tiskanih medija sadrže povoljnije odredbe, sa pravom na godišnji odmor od šest do osam tjedana.

Nekoliko kolektivnih ugovora uključuje pravo na tri mjeseca plaćenog dopusta svakih šest godina službe.

Zakonsko pravo na rano umirovljenje postoji od navršenih 60 godina. Normalna dob umirovljenja je 65 godina.

Finska

Kao u drugim europskim državama, finski zakon o radu sadrži zakonske odredbe koje se tiču tjednih sati rada. Odmaci od tog pravnog minimuma mogući su u kontekstu kolektivnih ugovora o plaćama. Sindikat novinara Finske zaključio je takve ugovore. Nacionalni ugovori postoje uz ugovore sa pojedinačnim izdavačkim kućama. U tim ugovorima, radno vrijeme računa se na tjednoj osnovi. Nacionalni ugovor sadrži odredbu za određeni broj sati tjedno, što ne bi smjelo preći prosjek od 37,5 sati. Sindikalno gledište je da se ne poštuju pravna i ugovorna pravila koja se tiču radnih sati. Novinari odrađuju značajnu količinu prekovremenog rada bez naknade. To je problem kojim se sindikat namjerava snažnije pozabaviti. S izuzetkom tog problema, sindikat je zadovoljan postojećim ugovorom o plaćama i nastoji osigurati da se ugovorne i pravne odredbe primjenjuju u praksi.

Pravila o dodatnom radu/prekovremenom radu mogu se pronaći i u zakonu o radu i u nacionalnom kolektivnom ugovoru o plaćama. Kao u nizu drugih zemalja, odredbe kolektivnog ugovora su povoljnije. Dodatnim radom smatra se svaki radni sat povrh regularnog radnog vremena.  Stvar je načela da se pojedinačni novinari moraju složiti kako će raditi prekovremeno. Broj prekovremenih sati rada koji se mogu odraditi je ograničen. Svake godine novinari mogu raditi do 250 sati prekovremeno. Ugovori na razini poduzeća dopuštaju da se ta ukupna količina prekovremenog rada poveća za daljnjih 80 sati godišnje.

Ti sati kompenziraju se odvojeno, ovisno o tome kada se izvršavaju. Postoje dodaci, također i kompenzacija u obliku slobodnih dana. Pravi se razlika između prekovremenog rada radnim danima i nedjeljom, odnosno na praznik. Ovi dodaci mogu iznositi 50%, 100%, 150% ili 200%.

Nacionalni ugovor o plaćama sadrži odredbu o novčanoj naknadi za rad noću između 18:00 i 6:00. Iznos ove naknade varira između 40 i 822 FIM po noćnoj smjeni, ovisno o trajanju noćne smjene i o tome radi li se vikendom.

Prema odredbama nacionalnog kolektivnog ugovora, rad nedjeljom i državnim praznikom plaća se dvostruko.

Finski zakon o radu pruža pravo zaposlenicima na 4 do 5 tjedana godišnjeg odmora. Kolektivni ugovor pruža povoljniji sustav od 4/5/6 i do 7 tjedana odmora godišnje. Nakon dovršetka 10 godine radnog staža, svaki novinar ima pravo na 7 tjedana godišnjeg odmora. Isto se odnosi na one novinare koji su barem dvije godine radili u noćnim smjenama. Novinari koji su radili manje od jedne godine imaju pravo na minimalno 4 tjedna godišnjeg odmora. Do kraja druge godine radnog staža imaju pravo na pet tjedana, a nakon toga na šest tjedana.

Pravo na rad sa skraćenim radnim vremenom jamče i nacionalni zakon o radu i nacionalni kolektivni ugovor. Prema finskom zakonu o radu, privremeni ugovori dopušteni su samo pod određenim uvjetima. Mora postojati ozbiljan i racionalan razlog za privremenu prirodu ugovora. Razlozi mogu uključivati privremenu zamjenu, privremenu prirodu radnog mjesta ili položaj stalnog usavršavanja. Dijeljenje radnog mjesta na stalnoj osnovi nije moguće. Ne postoje odredbe o dodatnom dopustu ili drugim sličnim oblicima dopusta, bilo u zakonu ili u kolektivnom ugovoru. Za sindikat, privremena priroda ugovora predstavlja problem u smislu da se ugovori na određeno radno vrijeme sklapaju bez ozbiljnog razloga.

Nacionalni mirovinski zakon sadrži odredbu o različitim vrstama ranog umirovljenja. Zaposlenik ima temeljno pravo umirovljenja nakon navršenih 60 godina. Uobičajena dob umirovljenja je 65 godina. Mirovine za rane umirovljenike smanjuje se za 6% za svaku godinu prije ove dobi. Drugim riječima, osoba koja kreće u mirovinu sa 60 godina prima 30% manju mirovinu do kraja života. Ovaj oblik rane mirovine ne ovisi o bilo kakvim uvjetima poput bolesti ili drugih okolnosti. Svaki zaposlenik može to izabrati.

Jedan razlog za rano umirovljenje može biti narušeno zdravlje zaposlenika. U tom slučaju zaposlenik može biti umirovljen već s navršenih 58 godina. Mirovina u tom slučaju približno odgovara uobičajenoj mirovini.

Povrh toga, novinari i poslodavci mogu se zajednički dogovoriti o radu na skraćeno radno vrijeme za starije zaposlenike. Ta mogućnost postoji za zaposlenike starije od 58 godina (do kraja 2002. godine također za zaposlenike starije od 56 godina).

Francuska

Francuska zakonski ima radni tjedan od 35 radnih sati. Više ne postoji prostor za odvojene dogovore prema kolektivnim ugovorima. Ovi sati raspodijeljeni su na pet dana u tjednu. Prekovremeni rad plaća se u novcu razmjerno plaći.

Za rad noću između 21:00 i 6:00 plaća se dodatak u iznosu 15% razmjerno plaći, kad novinarov radni dan završava nakon 23:00. Rad praznicima nadoknađuje se u obliku slobodnog vremena, koje se može iskoristiti u komadu između listopada i svibnja. 

Francuski novinari u dnevnim novinama imaju pravo na 30 dana godišnjeg odmora. O povoljnijim odredbama može se pregovarati na razini poduzeća. 

Postoji regulativa o radu na skraćeno radno vrijeme i o ugovorima na određeno vrijeme. Dijeljenje radnog mjesta je nepoznato. Novinari mogu iskoristiti do dvije godine neplaćenog dopusta na temelju dobi. Dotični poslodavac ima obvezu ponuditi novinaru odgovarajući položaj po isteku tog vremena.

Novinari se mogu umiroviti nakon navršenih 60 godina. Nacionalni kolektivni ugovor u tom slučaju propisuje otpremninu, ovisno o godinama staža. Otpremnina se kreće od jedne mjesečne plaće za novinare koji su radili dvije godine, pa do pet mjesečnih plaća za novinare s 30 i više godina staža u poduzeću. 

Njemačka

Njemački zakon o radu ograničava radne sate na 40, dok se povoljniji uvjeti mogu osigurati u kolektivnim ugovorima. Njemački sindikati novinara zaključili su kolektivne ugovore o plaćama za sektor tiskanih medija. Ukupni ugovor o plaćama za dnevne novine određuje radni tjedan od 36,5 sati, uobičajeno raspodijeljen na pet dana u tjednu.

Prekovremeni rad postoji kad se prekorači broj tjednih radnih sati utvrđen u kolektivnom ugovoru. Nadoknada je načelno u obliku slobodnog vremena, ukoliko je to moguće u razdoblju od dva tjedna, te u obliku punih dana. 

Novčana nadoknada plaća se kad prekovremeni rad nije moguće nadoknaditi u obliku slobodnog vremena u razdoblju od dva mjeseca. U tom slučaju svaki sat prekovremenog rada plaća se 1/122 ugovorne mjesečne plaće. Paušalna isplata za prekovremeni rad je moguća tamo gdje je to konkretno naznačeno u ugovoru o radu, a iznos odgovara najmanje mjesečnoj naknadi, što se izračunava na pojedinačnoj osnovi. Oba njemačka sindikata izvještavaju o problemima sa radnim vremenom, obzirom da u mnogim dnevnim novinama novinari rade bitno duže nego što je to određeno kolektivnim ugovorom, pri čemu se taj rad ne računa kao prekovremeni rad i ne postoji nadoknada u vidu slobodnog vremena ili novčanog iznosa. To je stalna tema rasprave i za sindikate i za radnička vijeća u izdavačkim kućama.

Radna regulativa također navodi da novinari moraju imati dva uzastopna slobodna dana tri puta mjesečno, od toga jednu subotu i nedjelju skupa. Sportski urednici imaju pravo na devet slobodnih vikenda u kalendarskoj godini, pri čemu se to ne računa kao godišnji odmor.

Za rad praznicima novinari dobivaju jedan slobodni dan, ne kasnije od sljedećeg kalendarskog mjeseca. Za rad nedjeljom i praznicima plaća se naknada od 150 DEM kada se radi više od četiri sata.

Pravo na godišnji odmor za novinare u dnevnim novinama izračunava se prema dobi: 31 dan do 25 godina, 32 dana od navršene 26 godine, 33 dana od navršene 31 godine, te 35 dana od navršenih 40 godina, na osnovi petodnevnog tjedna.

Od 1. siječnja 2001. godine svi zaposlenici imaju zakonsko pravo na rad sa skraćenim radnim vremenom. Ugovori na određeno vrijeme legalni su za razdoblje od najviše dvije godine, nakon čega novinari imaju pravo na stalne ugovore. Ne postoje pravila o dijeljenju radnog mjesta u kolektivnim ugovorima, no to se može dogovoriti na pojedinačnoj osnovi. Dodatni dopusti ne postoje u sektoru dnevnih novina. Određene federalne države daju zaposlenicima zakonsko pravo na obrazovni dopust, no u pravilu samo na pet dana.

Oba sindikata započela su pregovore početkom 2001. godine za ugovor o plaćama koji pokriva rad na skraćeno radno vrijeme za starije zaposlenike, no za te je pregovore potrebno vrijeme.

Italija

Talijanska federacija novinara (FNSI) sklopila je nacionalni ugovor za sve novinare zaposlene u dnevnom tisku i tjednicima, novinskim agencijama, te privatnim i javnim elektronskim medijima. Maksimalno tjedno radno vrijeme je 36 sati. Prekovremeni rad kompenzira se dodatkom od 20% satnice. Neki novinari, koji su visoko kvalificirani i rade na mjestu glavnog urednika, direktora i slično, imaju pravo na mjesečni dodatak od 15% mjesečne plaće. Ovaj mjesečni tretman može se poboljšati pojedinačnim ugovorima ili ugovorima na razini poduzeća.

Postoji mogućnost dogovora s poduzećem, direktorom ili radničkim vijećem u vezi podjele tjednog radnog vremena na pet dana. Rad na skraćeno radno vrijeme moguć je samo u časopisima. Pitanje rada na daljinu (telework) raspravit će se tijekom pregovora o novom ugovoru.

Luksemburg

Kolektivni ugovori o plaćama ne postoje za sektor tiska u Luksemburgu. Tjedno radno vrijeme prema luksemburškom zakonu je 40 sati tjedno, općenito podijeljeno na pet dana. Prekovremeni rad, tj. rad povrh pravnog standarda od 40 sati tjedno, koji je također načelno i standard u ugovorima, načelno se ne nadoknađuje. Dodaci se plaćaju samo za rad nedjeljom. Također je moguća naknada u obliku slobodnih dana na pojedinačnoj osnovi.

Određene novine plaćaju naknade za rad noću, definiran kao rad nakon 22:00 sati. Isto vrijedi za rad subotom, nedjeljom i državnim praznikom. Osim toga, mogu se pronaći ugovori u kojima se pruža jedan ili dva slobodna dana za rad subotom, nedjeljom i državnim praznikom.

Rad na skraćeno radno vrijeme, ugovori na određeno vrijeme, dijeljenje radnog mjesta i dodatni dopusti ne postoje u luksemburškom svijetu dnevnih novina. Isto vrijedi i za rad na skraćeno radno vrijeme za starije zaposlenike.

Nizozemska

Nizozemski zakon postavlja ograničenja za tjedno i dnevno radno vrijeme. Tjedno radno vrijeme ograničeno je na 40 sati. Odstupanja od toga moguća su u kolektivnim ugovorima. Nizozemska federacija novinara sklopila je kolektivne ugovore za područje tiska, u kojem je tjedno radno vrijeme novinara iznosi između 36 i 38 sati. Postoje i alternativni oblici, u kojima je radno vrijeme određeno na mjesečnoj osnovi (između 144 i 152 sata). Radno vrijeme u načelu je raspodijeljeno na pet dana tjedno, što iznosi između 7,2 i 8 sati dnevno. Nedavno su četverodnevni radni tjedni od 36 radnih sati postali vrlo popularni.

Prekovremeni rad definiran je za lokalne dnevne novine kao vrijeme provedeno u radu povrh 144 sata tijekom 4-tjednog razdoblja, a za nacionalne i regionalne novine kao 152 radna sata tijekom četiri tjedna. Za novinare koji rade noću ekvivalentni iznos je 136,8 sati tijekom četiri tjedna, za duple smjene i sportske novinare 144,4 sata tijekom četiri tjedna. Prekovremeni rad nadoknađuje se slobodnim vremenom, koje treba iskoristiti u razdoblju od četiri tjedna od obavljanja prekovremenog rada. Za novinare s nižim prihodima (3.300 do 5.900 NFL) ova naknada može biti u novcu. NVJ to smatra problemom, obzirom na kratak rok u kojem treba iskoristiti to slobodno vrijeme.

Nacionalne/regionalne dnevne novine imaju različite modele naknade za nestandardno raspodijeljeno radno vrijeme. To se odnosi na rad noću, definiran kao rad prije 8:00 sati i nakon 18:00 sati, neredovit, neplaniran rad, rad vikendom, na putovanjima u inozemstvo i na drugom mjestu, uključujući noći povedene izvan kuće ili ureda. Kako bi se to nadoknadilo, razvijen je sustav bodova. U svakom slučaju novinar dobiva određeni broj bodova, koji određuju iznos naknade, i u novčanom i u obliku slobodnog vremena. U lokalnim dnevnim novinama naknada poprima oblik posebnog slobodnog vremena ili posebne isplate.

U nacionalnim/regionalnim novinama novinari imaju pravo na 25 dana godišnjeg odmora. Tri dodatna dana odmora jamče se nakon navršenih 50 godina, 4 dodatna dana nakon navršenih 55 godina, te dodatnih 6 dana nakon navršenih 60 godina. Novinari u lokalnim novinama imaju pravo na 25 dana plaćenog odmora godišnje, ili 180/190 sati odmora.

Kolektivni ugovori sadrže odredbe i za rad sa skraćenim radnim vremenom i ugovorni rad na određeno vrijeme. Pravo na dopust u svrhu usavršavanja također je uključeno u kolektivni ugovor za nacionalne/regionalne dnevne novine. U lokalnim dnevnim novinama novinari mogu sakupljati slobodne dane, kako bi uzeli pola godine plaćenog dopusta. Regulativa o dijeljenju radnog mjesta ne postoji.


Kolektivni ugovori za dnevne novine pružaju pravo na rad sa skraćenim radnim vremenom za starije novinare sa stalnim ugovorima o radu. Tu ne postoji zakonodavstvo, no vlada namjerava zakonski regulirati to pitanje 2002. godine.

Norveška

U Norveškoj se odredbe o radnom vremenu za novinare u tiskanim medijima mogu pronaći i u radnom zakonodavstvu i u kolektivnom ugovoru. Konkretno radno vrijeme određuje se na tjednoj osnovi. Za dnevne smjene, tjedno radno vrijeme iznosi 37,5 sati, za dvosmjenski rad, ne uključujući nedjelju navečer ili dijelove državnih praznika, tjedno radno vrijeme iznosi 36,5 sati. Kad se rad obavlja primarno noću, u 24-satnim smjenama i sličnim rasporedima rada, ili dvosmjenski i u sličnim rasporedima rada što redovito uključuju rad nedjeljom i/ili državnim praznicima, tjedno radno vrijeme je 35,5 sati. Isto se odnosi na ugovore prema kojima novinari rade barem svaku treću nedjelju ili praznik s promjenjivim datumom. Novinari koji stalno rade u 24-satnim smjenama ili sličnim rasporedima rada imaju tjedno radno vrijeme od 33,6 sati.

Tjedno radno vrijeme podijeljeno je u radne rasporede temeljem gore naznačenog okvira. Pojedina poduzeća i radnički predstavnici određuju radni raspored. U pravilu ti su rasporedi rotirajući. Rasporedi i njihove promjene moraju biti zaključeni 14 dana prije početka primjene. Nakon tog vremena, promjene su moguće samo uz opću suglasnost. U slučaju bolesti ili sličnih situacija ta vremenska ograničenja ne primjenjuju se kad je potrebno dodatno osoblje. U pravilu, radno vrijeme raspodjeljuje se na pet dana u tjednu, osim ako ne postoje objektivne okolnosti koje zahtijevaju drukčiju raspodjelu.

Pod uvjetima kolektivnog ugovora, prekovremeni rad je vrijeme koje se provodi radeći povrh rasporeda. Za to se isplaćuje naknada, koja iznosi 1/150 plaće pojedinog novinara. Dodatak za prekovremeni rad od 70% izračunate satnice također se može isplatiti povrh uobičajene plaće. 

Zakon o zaštiti radnika također dopušta paušal umjesto isplate prekovremenog rada, na tromjesečnoj ili polugodišnjoj osnovi, kao dodatak plaći. Tamo gdje postoji takav dogovor, paušal se zasniva na ukupnom broju sati prekovremenog rada i gore spomenutoj naknadi. Ugovor mora sadržavati ukupan broj sati prekovremenog rada u godini i određivati broj novinara koji primaju paušalnu svotu. Osim toga, pojedini novinari mogu se i odvojeno dogovoriti sa svojim kućama o prekovremenom radu, u obliku dodatne isplate koja pokriva ukupan obavljeni prekovremeni rad.

Dodatne isplate za prekovremeni rad ne trebaju biti uključene u uobičajenu plaću.

Dogovori o naknadi u obliku slobodnog vremena mogu se sklopiti na razini poduzeća ili u posebnim situacijama. U tim slučajevima naknada u obliku slobodnog vremena mora se dogovoriti najkasnije dan prije slobodnog dana i odgovarajuće isplate dodatka.

++++

Kolektivni ugovor također sadrži detaljna pravila o naknadi za prekovremeni rad tijekom službenog puta. Vrijeme provedeno na putu jasno se smatra radnim vremenom. To se u načelu nadoknađuje u obliku slobodnog vremena.

Također postoje relativno detaljna pravila o naknadi za rad izvan uobičajenog rasporeda radnog vremena. Novinari koji počinju raditi ujutro između 6:00 i 7:00 sati primaju pojedinačno dogovoreni dodatak, koji prema odredbama kolektivnog ugovora iznosi 70 NOK za svakih pola sata u tom razdoblju. Viši dodaci mogu se dogovoriti za novinare koji počinju raditi prije 6:00 sati.

Za rad noću između 18:00 i 21:00 sati plaća se dodatak od 105 NOK, nakon 21:00 sati dodatak iznosi 215 NOK po smjeni.

Novinari koji rade subotom između 13:00 i 24:00, između 18:00 i 24:00 tijekom državnih praznika, te 1. i 17. svibnja, ili novinari koji moraju raditi nedjeljom između 00:00 i 18:00, primaju dodatak od 400 NOK za svaku od navedenih smjena. 

Za slične obveze tijekom državnih praznika s promjenjivim datumom, te 1. i 17. svibnja između 00:00 i 18:00, plaća se dodatak od 600 NOK. Kada nakon praznika s promjenjivim datumom slijedi još jedan neradni dan, dodatak se plaća za rad do 24:00 sati.

Nacionalni zakon o radu jamči pravo na tri uzastopna tjedna godišnjeg odmora tijekom sezone odmora (svibanj - rujan). Prema odredbama ugovora o plaćama, dodatni tjedan plaćenog odmora jamči se nakon desete godine rada. Osim toga, postoje ugovori na razini poduzeća koji pružaju novinarima jedan, dva ili tri tjedna dodatnog odmora povrh odmora koji jamči zakon i kolektivni ugovori.

Ne postoji posebna odredba za rad na skraćeno radno vrijeme u nacionalnom kolektivnom ugovoru. Ugovori o radu na određeno vrijeme dopušteni su u slučajevima u kojima jedan novinar zamjenjuje drugog za vrijeme privremenog odsustva, ili u kontekstu posebnog projekta. Uobičajeni rad temeljem ugovora na određeno vrijeme je nelegalan.

Ne postoje odredbe o dijeljenju radnog mjesta i dodatnom dopustu.

Nacionalni ugovor sadrži odredbu o ranom umirovljenju. Trenutno je uobičajena dob umirovljenja 67 godina. Norveški zaposlenici imaju pravo na umirovljenje s mirovinom s navršenih 62 godine. U tom slučaju, ugovor koji su zaključili norveški socijalni partneri određuje da zaposlenik prima do 70% svoje plaće.

Velika Britanija

U Velikoj Britaniji ne postoji nacionalni kolektivni ugovor za tiskane medije. Pitanja radnog vremena uređuje zakon, Odredbe o radnom vremenu, te ugovori na razini poduzeća i podružnice. Općenito, radno vrijeme određeno je na tjednoj osnovi, pri čemu se raspon radnih sati kreće između 37,5 i 40 sati, raspoređenih na pet dana. Za NUJ, najveći problem s radnim vremenom leži u odredbama o fleksibilnosti, koje su sada uključene u većinu ugovora za novinare, i koje vode u stanje u kojem je ugovorno radno vrijeme samo iznimno sukladno broju radnih sati koji se doista odrade u tjednu. Prema NUJ-u, broj novinara koji rade preko 48 sati tjedno sve više raste. Povrh toga, stanje radnog vremena u malim uredništvima, u kojima ne postoji zaštita, izuzetno je loše.

Od donošenja Odredbi o radnom vremenu, NUJ se intenzivnije bavio problemom radnog vremena. S novim odredbama o priznavanju sindikata, koje su počele važiti u Velikoj Britaniji, postoji nada da će ponovo biti više slobode u kolektivnom pregovaranju.

Ne postoje ni univerzalno prihvatljive odredbe o naknadi za prekovremeni rad. Većina novinara nema pravo na naknadu za prekovremeni rad, naprosto zato što su takve odredbe u kolektivnim ugovorima više iznimka nego pravilo. Kad postoji odredba, prekovremeni rad uglavnom se kompenzira slobodnim vremenom. Nacionalni sindikat novinara pretpostavlja da 50% novinara koji rade u tiskanim medijima nemaju pravo bilo na plaćeni prekovremeni rad, bilo na slobodno vrijeme.

Iz tih razloga postoje različite odredbe za tretman rada noću te nedjeljom i državnim praznicima. Slobodno vrijeme ili novčana naknada djelomično se primjenjuju za rad tijekom državnih praznika. Postoje i dodaci. U slučaju rada noću, daleko najuobičajenija praksa je smanjenje dnevnog radnog vremena. Ipak, općenito se smatra da su rad noću, nedjeljom i tijekom državnih praznika dio posla i da ga stoga treba kompenzirati odvojeno. Postoje poduzeća koja pružaju naknadu za takav tip rada.

Jedini zakon koji se tiče godišnjeg odmora je Odredba o radnom vremenu, koja zakonski jamči četiri tjedna plaćenog dopusta. Bolji ugovori na razini poduzeća uključuju odredbu o sedam tjedana odmora povrh državnih praznika, manje dobri ugovori drže se zakonskog minimuma. Većina novinara ima 25 dana plaćenog dopusta, sa dodatnim danima u određenim poduzećima ovisno o godinama staža.

Nova Odredba o radnicima na skraćeno radno vrijeme nedavno je stupila na snagu, te jamči radnicima na skraćeno radno vrijeme ista prava kao i radnicima na puno radno vrijeme. Ne postoji zakonsko pravo na dijeljenje radnog mjesta, no odredbe o tome postoje u nekoliko poduzeća. Dva nacionalna lista imaju ugovore koji pokrivaju i pitanje dodatnog dopusta, a drugdje te ili slične mogućnosti ne postoje.

Dodatak A: Izvadci iz nacionalnih kolektivnih ugovora o radnom vremenu

NJEMAČKA

Radno vrijeme

1. Redovno radno vrijeme novinara/urednika je 36,5 sati 

Kad je potrebno da novinar/urednik radi duže od propisanog tjednog radnog vremena (ako se to dogodilo ex post facto) novinar/urednik ima pravo na slobodno vrijeme kad god je moguće unutar sljedeća dva tjedna. Kada ima pravo na 7,3 sata i više slobodnog vremena to slobodno vrijeme će, kad god je moguće, biti iskorišteno u punim danima. Kad se to slobodno vrijeme ne može iskoristiti unutar sljedećeg kalendarskog mjesec, novinar/urednik mora dobiti naknadu u novcu u iznosu od 1/122 ugovorene mjesečne plaće za svaki dodatni sat rada. 

Financijska naknada može biti izražena i u paušalnom iznosu pod sljedećim uvjetima:

a) Mora biti posebno naznačena u ugovoru o radu; 

b) Iznos mora biti jednak prosječnoj mjesečnoj naknadi

Ta vrsta kompenzacije nije dopuštena u slučaju radnih odnosa za koje nije ugovorena paušalna naknada do 31. 5. 1990. (ili do 28. 10. 1990. za područje spomenuto u ugovoru o ujedinjenu od 31. 8. 1990.).

2. Novinar/urednik radi pet dana u kalendarskom tjednu. Primjenjuju se i sljedeće odredbe: 

a) Slobodni dani koriste se uz konzultaciju sa pretpostavljenim, vodeći računa o osobnim interesima novinara/urednika. Tri puta u kalendarskom mjesecu mora se dati dva uzastopna slobodna dana. Ti uzastopni dani moraju jednom uključiti subotu i nedjelju zajedno, a jednom subotu ili nedjelju. Kao iznimka od pravila tri sportski novinari/urednici imaju pravo na devet slobodnih vikenda u kalendarskoj godini (isključujući razdoblje godišnjeg odmora). 

b) Kada novinar/urednik radi na državni praznik mora za uzvrat dobiti slobodni dan najkasnije u sljedećem kalendarskom mjesecu.

c) Kada novinar/urednik ne može dobiti slobodni dan zbog hitnih poslovnih razloga, dobit će još jedan slobodan dan kao kompenzaciju unutar sljedeća tri mjeseca za svaki slobodni dan koji nije iskoristio. Pritom se rad vikendom kompenzira slobodnim danima koji padaju u dane vikenda.

3. Radno vrijeme koje se ne odradi zbog godišnjeg odmora: bolovanje i državni praznici tretiraju se kao da su odrađeni. 

Napomena za §7, paragraf 2a:

Sportski novinar/urednik po definiciji članka 7, paragraf 2, je osoba koja prema odredbama svoga ugovora o radu prati samo sportske događaje. 

AUSTRIJA: 

§12 Radno vrijeme

Regularno tjedno radno vrijeme je 38 sati. To radno vrijeme raspoređeno je prema potrebama novina. Odstupanja od radnog vremena ne moraju se nadoknaditi u novcu. 

§14 Slobodni radni dani

Slobodni radni dani u dnevnim novinama su tjedni dani odmora. Zaposlenici imaju pravo na tjedni odmor bez obzira na to izlaze li novine šest ili sedam puta tjedno.

1. Kada se novinarski/urednički tim sastoji od više od tri novinara/urednika ili reportera, zaposlenici tada imaju pravo na jedan slobodni radni dan svakog tjedna (uz izuzetak tjedana sa dva dana odmora) kada ispunjavaju redovno radno vrijeme unutar toga razdoblja. 

2. Slobodni radni dan koji pada u određeni tjedan može se odgoditi na neki drugi datum samo temeljem dogovora između poslodavca i zaposlenika, i samo iz poslovnih razloga. 

3. Pravo na slobodni radni dan treba se u načelu kompenzirati slobodnim danom. Međutim, može se kompenzirati i novcem (jedna petnaestina stvarne plaće (fiksne mjesečne plaće) ili na oba načina proporcionalnom iznosu), kada se slobodni dan ne može iskoristiti iz poslovnih razloga. 

Slobodni dan se može odgoditi samo unutar 12 mjeseci od postavljanja zahtjeva. Nakon toga razdoblja ukupni zahtjev za slobodnim danima mora se zadovoljiti sukladno s paragrafom 3. Na pravo da se koristi slobodni dan u tekućem tjednu neće utjecati nadoknađivanje slobodnih dana iz ranijeg tjedna uz iznimku tjedana u kojima postoji neki praznik. 

4. 24. i 31. prosinac su neradni dani. 

§14a Slobodno vrijeme

Novinari/urednici, pripravnici novinari/urednici, reporteri/izvjestitelji (tekst, slika) ilustratori, fotoreporteri, grafički urednici, tehnički urednici i novinarski radnici u on line službi ne moraju biti obvezni raditi unutar 12 sati nakon završetka dnevne smjene u novinama. Iznimke su samo sljedeće: 

a) Ponedjeljkom

b) Na dani koji slijede iza dana odmora

c) Kad to zahtijevaju posebni događaji

d) Zaposlenici koji ne počinju rad prije 20:30 sati. Od njih se također ne može zahtijevati da počnu rad ponovo prije 10:30 sati (uz iznimku ponedjeljkom i na dane koji slijede iza dana odmora).

§26 Pravila koja reguliraju prekovremeni rad

Sati odrađeni iznad službenog radnog vremena trebaju biti nadoknađeni bilo paušalnom naknadom za prekovremeni rad, bilo naknadom prema broju dodatno odrađenih sati ili prema nekom drugom internom sporazumu. Zbog prirode novinarskog rada i radi jednostavnijeg izračuna, redovni prekovremeni rad može se kompenzirati ne na temelju odrađenih sati nego kad je moguće u obliku paušalne naknade. 

NIZOZEMSKA: 

§17 Prekoračenje radnog vremena

1. Novinar koji radi duže od radnog vremena kao rezultat poslovne situacije tijekom razdoblja od četiri tjedna ima pravo temeljem naloga glavnog urednika poslovodstvu poduzeća, na naknadu u obliku slobodnog vremena kojemu se mora omogućiti unutar sljedeća četiri tjedna. 

2. Vrijeme kojim se procjenjuje je li novinar prekoračio svoje redovno radno vrijeme jest ono vrijeme koje je novinar više odradio za vrijeme gore spomenuta četiri tjedna: 

a) 136,8 sati ako je radio samo noću

b) 144,4 sata u slučaju izmjene dnevnih i noćnih dužnosti ili izmjene večernjih i noćnih dužnosti, također i u slučaju sportskih novinara

c) u svim drugim slučajevima 152 sata

3. U svakoj medijskoj kući poslovodstvo će, nakon konzultiranja sa glavnim urednikom i predstavnicima novinara utvrditi pravila po kojima će se obavljati izračun prekovremenih sati za razne kategorije novinara, ukoliko predstavnici novinara smatraju da je potrebno donijeti takva pravila. 

§17A Prekovremeni rad

1. Pravila kojima se regulira prekovremeni rad postoje od 1. siječnja 1993. godine. Za novinare u točkama 1 do 3. 

2. Prekovremeni rad se definira kao vrijeme koje se radi najmanje za jedan dio dana duže nakon isteka petodnevnog tjedana koji se sastoji od 10 dijelova dana (dagdelen). 

3. Dva puta godišnje ili u međuvremenu kad zaposlenici mijenjaju funkcije poslovodstvo tvrtke će utvrditi, temeljem prijedloga glavnog urednika i nakon konzultacija s novinarima kada novinari u točkama 1 - 3. rade prekovremeno. 

Nakon što se to utvrdi za prekovremeni rad se daje naknada u slobodnim danima po sistemu jedan za jedan. 

4. Kada se radi prekovremeno prema odredbama toga članka novinari imaju pravo na naknadu za prekovremeni rad: 

Grupa 1: 

Deset posto dodatka na plaću

Grupa 2: 

7,5 posto dodatka na plaću

Grupa 3:

5 posto dodatka na plaću 

Plaća je definirana u članku 6 kolektivnog ugovora.

5. Naknada za prekovremeni rad ima oblik naknade iz točke 4 osim kad novinar odabere naknadu u slobodnom vremenu prema članku 17 kolektivnog ugovora. Novinari koji izaberu naknadu za prekovremeni rad trebaju to javiti čim prije. Unutar razdoblja od pola godine nije moguće promijeniti odabrano. 

6. Aranžmani za prekovremeni rad opisani ovdje odnose se samo na stalno zaposlene novinare. Novinarima koji rade sa skraćenim radnim vremenom, prekovremeni rad pretvara se u broj odrađenih sati. 

§18  Rad noću i navečer

1. Rad noću definira se kao rad koji se obavlja u potpunosti ili gotovo u potpunosti između 22.00 i 06.00 sljedećeg dana. Rad navečer definira se kao radno vrijeme koje u potpunosti ili gotovo u potpunosti pada između 18.00 i 24.00 sati. 

1a) Prema odredbama § 5.5 Uredbe o radnom vremenu (Arbeidtijdenbesluit) poslodavac može urediti rad na način da novinar koji je urednik u redakciji i radi noću, radi u noćnoj smjeni do 42 puta tijekom razdoblja od svakih uzastopnih 13 tjedana i do 140 puta u svakom razdoblju od 52 uzastopna tjedna.

2. Novinar koji je urednik u redakciji nije obvezan raditi isključivo noću, osim pod posebnim okolnostima koje traju relativno kratko vrijeme, osim kad je on pripravan tako raditi uz pisani pristanak. Takva izjava važi najviše godinu dana. Jednako tako kada se novinar postavlja na dužnost urednika u redakciji može se ugovoriti da će raditi samo noću. Ta posebna odredba primjenjuje se najviše tri godine. Nakon te tri godine primjenjuju se pravila prethodne točke. Novinar može nakon isteka toga razdoblja biti oslobođen obveze da radi noću zbog zdravstvenih razloga. Tu se pravila točke 3 primjenjuju temeljem obostranog sporazuma.

3. Novinar koji je urednik u redakciji obvezatan je raditi naizmjence dnevne i noćne smjene prema uputama glavnog urednika osim kad mu to ne dopušta zdravstveno stanje (što se potvrđuje izjavom liječnika koga imenuje Uprava). 

Ako novinar ne prihvati odluku toga liječnika, poziva se liječnička komisija u dogovoru između novinara i Uprave. Odluka te komisije obvezna je za obje strane. Ta komisija sastoji se od jednog liječnika kojega imenuje Uprava, jednoga kojega imenuje novinar, i trećeg liječnika kojega izaberu dva spomenuta liječnika. Ako pregovori između stranaka ili između liječnika ne dovedu do željene preporuke i Upravni odbor može dati preporuku na zahtjev Uprave ili novinara. Odbor može na zahtjev utvrditi koji dio troškova komisije treba snositi poslodavac, a koji zaposlenik. 

Razdoblja noćnog rada trebaju, osim u posebnim okolnostima, biti relativno kratka, ne kraća od jednog tjedna, niti duža od dva tjedna. Razdoblje dnevnog rada mora trajati najmanje kao i razdoblje noćnog rada. 

4. S navršenih 55 godina novinari više ne trebaju raditi noću, osim ako ne izraze u pismenom obliku spremnost da rade noću. Takva izjava vrijedi najduže godinu dana. Primjenjuju se odredbe paragrafa 2 kolektivnog ugovora. 

5. Rad koji novinar kao urednik u redakciji obavlja tako da više od polovice toga vremena pada između 19.00 i 06.00 sati sljedećeg dana smatra se noćnim radom, osim iznimno, temeljem paragrafa 3. 

§19 Petodnevni tjedan

1. Novinari imaju pravo na petodnevni radni tjedan. 

2. Petodnevni radni tjedan definiran je kao radni tjedan sa dva uzastopna slobodna dana, po mogućnosti vikendom, kojima prethodi i iza kojih slijedi cjelonoćni odmor. Kada dva uzastopna dana nije moguće ostvariti, novinar ima pravo na neka druga dva slobodna dana u tjednu, a kada ni to nije moguće, u svakom slučaju ima pravo na četiri slobodna dana tijekom 15 dana. 

3. U primjeni gore navedene odredbe sljedeći dani tretiraju se jednako kao nedjelja: državni praznici i kraljičin rođendan  (koniginnedage) kada ne pada u nedjelju, te - samo u onim godinama u kojima je 5 svibnja praznik (svakih 5 godina) - Dan oslobođenja (bevijdingsdag) koji ne pada u nedjelju. Drugim riječima, oni se računaju prema dva odnosno četiri slobodna dana tjedno odnosno u dva tjedna, spomenutima u prethodnom paragrafu.

4. Kako bi se omogućila primjena paragrafa 1 i 2, novinari su obvezni po nalogu glavnog urednika obavljati novinarski posao iz područja za koje nisu unajmljeni. 

§ 20 Trajanje odmora

Novinari imaju pravo na odmor u trajanju od najmanje 10 sati. Odstupanje od toga dopušteno je najviše jednom tjedno. Radno vrijeme toga dana ne može biti duže od 16 sati, osim ako to nije moguće izvesti. 

§ 23 Dodatno slobodno vrijeme za starije novinare

1. Novinari između 55 i 64 godine imaju pravo na dodatno slobodno vrijeme ako su počevši od 45. godine života odradili 10 godina neprekidno kao novinari prema definiciji iz kolektivnog ugovora. Vrijeme bolovanja ili nesposobnosti za rad zbog nezgode ne smatraju se prekidanjem novinarskog rada u gornjem smislu. Prekidom se ne smatra ni primanje naknade prema odredbama Zakona o nezaposlenosti (Werkloosheidswet) kraće od 26 tjedana. 

Trajanje dodatnog slobodnog vremena prema tom članku definirano je "Pravilnikom o dodatnom slobodnom vremenu za starije novinare" koji je aneks sadašnjem kolektivnom ugovoru te čini njegov nedjeljivi dio. 

NORVEŠKA 

Iz kolektivnog ugovora iz 2000. godine sklopljenog između norveškog sindikata novinara i norveškog udruženja izdavača novina: 

POGLAVLJE 6 RADNO VRIJEME

Članak 20 - Opće odredbe
1. Broj radnih sati neće prijeći granice postavljene u Zakonu o zaštiti radnika i ovome sporazumu. Prosječni broj radnih sati može se izračunati u skladu s odredbama članka 47 Zakona o zaštiti radnika unutar rada tijekom tri tjedna ili do šest tjedana ako se stranke tako slože. 

2. Standardni broj radnih sati u pojedinom danu odradit će se uzastopce osim ako se stranke u poduzeću ne dogovore drugačije. 

3. Bitno je da pojedina poduzeća postignu veću fleksibilnost o radnom vremenu i da se zadrži razina sati rada, a ako je potrebno i poveća. Radno vrijeme mora se koristiti efikasno. Sve stranke u poduzeću moraju težiti povećanju produktivnosti. 

Članak 21 - Standardno radno vrijeme

Standardno radno vrijeme je:

1. 37,5 sati tjedno za dnevni rad

2. 36,5 sati tjedno za normalno radno vrijeme u dvije smjene koje se ne obavlja ni subotom navečer niti tijekom bilo koga dijela državnog praznika

3. 35,5 sati tjedno za: 

a) rad koji se obavlja "uglavnom" noću

b) u trosmjenskom radu i "odgovarajućoj" izmjeni smjena

c) dvosmjesnkom radu i "odgovarajućem" radu koji se obavlja "redovito" nedjeljom i/ili na državni praznik

d) rad koji uključuje i rad najmanje svake treće nedjelje i/ili na državni praznik

4. 33,6 sati tjedno: 

stalni trosmjenski rad uz stalno pomicanje u "odgovarajuću" smjenu 

Članak 22 - Raspored rada i smjene 

1. Raspored radnog vremena utvrđuje se prema gornjem okviru. Raspored rada donosi se nakon pregovora sa predstavnicima zaposlenika u skladu s odredbama Zakona o zaštiti radnika.

2. Ukoliko nije drukčije ugovoreno raspored rada bit će na rotirajućoj osnovi.

3. Prije primjene rasporeda rada, o njemu se treba raspravljati najmanje 14 dana prije stupanja na snagu. Primjedbe na raspored rada, iskazane u roku kraćem od 14 dana mogu se ugraditi ako postoji opća suglasnost za izmjene. Spomenuta vremenska ograničenja neće se primjenjivati ako je potrebno nadopuniti broj radnika zbog bolesti ili drugih sličnih okolnosti.

4. Ako se radno vrijeme radnika utvrđuje manje striktno, preduvjet za to su pregovori između predstavnika poduzeća i predstavnika zaposlenika o rasporedu radnog vremena prihvatljivom za obje strane. Ako se u takvim pregovorima ne postigne dogovor problem se iznosi pred konfederaciju sindikata i udruge poslodavaca. 

5. Radno vrijeme podijeljeno je u pet radnih dana tjedno u prosjeku, osim ako ne postoje objektivni razlozi za prihvaćanje različitog aranžmana. 

Iz NJ/NAL ugovora:

POGLAVLJE 8 - NAKNADA ZA PREKOVREMENI RAD

Članak 27: Opća pravila

1. Prekovremena naknada plaća se za sav rad iznad okvira postavljenog u rasporedu rada iz članka 22

2. Naknada će se izračunati na temelju mjesečne plaće pojedinog radnika, podijeljeno sa 150. Prekovremena naknada u iznosu od najmanje 70 posto izračunate satnice plaća se kao dodatak normalnoj plaći.

Članak 28: Prekovremeni rad - putni nalozi

1. U slučaju obaveznog službenog puta, naknada za prekovremeni rad može se potraživati i za stvarno vrijeme provedeno na novinarskom zadatku, i za vrijeme provedeno u prometu a koje je bilo nužno zbog obveznog zadatka, ukoliko se prekorači normalni broj radnih sati. 

2. Boravak preko noći tijekom putovanja na zadatku ne računa se kao radni sati ili prekovremeni sati.

3. Sav prekovremeni rad u vezi obveznog putovanja treba se unaprijed dogovoriti s Upravom uredništva.

4. U izvanrednim slučajevima, naročito kad se radi o putnim aranžmanima za hitne zadatke, prekovremena naknada će se utvrditi bez odgađanja nakon što se obavi zadatak. To se ne odnosi na slučajeve kad je dogovoren aranžman za prekovremeni rad, niti kad je dogovoren neki drugi oblik naknade u skladu s prirodom zadatka.

5. U slučaju obveznog putnog aranžmana čija dužina i priroda otežavaju izračun prekovremenog rada, naknada se može dogovoriti temeljem ukupne procjene težine obavljanja dotičnog zadatka. 

6. Ako zaposlenik izgubi slobodni dan u vezi s obveznim službenim putovanjem, ima pravo, ukoliko se drukčije ne dogovori, da traži slobodni dan unutar razumnog roka.

Članak 29: Prekovremeni rad - fiksne premije za prekovremeni rad

1. U okviru Zakonu o zaštiti radnika, moguće je da pojedine medijske kompanije dogovore plaćanje fiksne, kvartalne ili godišnje premije za prekovremeni rad kao dodatak plaći. 

2. Takav sporazum mora se temeljiti na prosječnom broju odrađenih prekovremenih sati i na nagrađivanju za prekovremeni rad utvrđenom ovim sporazumom i mora utvrditi ukupni broj prekovremenih sati u godini na kojoj se temelji sporazum, kao i broj novinara kojima se plaća fiksna premija za prekovremeni rad.

3. Novinari s pojedinim poduzećima mogu također dogovoriti i drugačije aranžmane s obzirom na naknadu za prekovremeni rad, koji pružaju potpunu naknadu za svaku količinu odrađenih prekovremenih sati. 

4. Naknada za prekovremeni rad ne uključuje se u normalnu redovitu plaću. 

Članak 30: Prekovremeni rad - zamjenski dan 

1. U slučajevima kad se u lokalnom sporazumu ili u posebnoj prilici dogovori da zaposlenik može uzeti zamjenski dan, korištenje treba dogovoriti najkasnije dan prije korištenja. Naknada za prekovremeni rad će biti isplaćena. 

ŠVICARSKA 

IV. RADNO VRIJEME/PRAZNICI

Članak 23 - Radno vrijeme 

1. a) Radno vrijeme novinara uređuje se individualnim ugovorom o radu.

b) Za tehničko uredničko osoblje primjenjuje se 40-satni radni tjedan, prema člancima 201 do 206. kolektivnog ugovora iz 1999. godine. 

2. U određivanju radnog vremena i smjena rada, medijsko poduzeće treba voditi računa o potrebama i obvezama  zaposlenika prema obitelji i osobama o kojima brinu. 

Dodatak B:

Izvaci iz nacionalnih kolektivnih ugovora o radu vikendom i na državni praznik

NJEMAČKA

Naknade za rad nedjeljom i na državni praznik

1. Kad novinar/urednik radi u nedjelju ili na državni praznik duže od četiri sata, dobit će naknadu za rad nedjeljom ili na državni praznik u iznosu od 150 DEM (75 eura) pripravnici dobivaju 100 DEM (50 eura).

Zahtjev za naknadu za rad nedjeljom ili na državni praznik ne može se zaobići u slučaju redovitog rada u trajanju od tri sata navedenim danima. 

2. Paušalna naknada za tu svrhu mora se naznačiti u sporazumu o plaći. 

AUSTRIJA 

§27 - Rad na dane odmora

1. Rad na neradne dane treba se nagraditi odvojeno, kad se obavlja na zahtjev poslodavca. 

· Rad šest ili više sati na neradni dan daje zaposleniku pravo na naknadu 1/15 (6,67 posto) fiksne mjesečne plaće. Ako zaposlenik radi manje od šest radnih sati na neradni dan, svaki od tih sati se plaća 1/6 gore navedenog paušala (ili 1,11 posto fiksne mjesečne plaće). Ove odredbe ne poništavaju povoljnije odredbe.

· Razdoblje za izračun je kalendarski mjesec. Posebni sporazumi za mjesečni izračun na drugo mjesečno razdoblje (npr. od 15. do 14. sljedećeg mjeseca) dopušteni su u svrhu administrativnog pojednostavljenja. U svakom slučaju ta naknada mora se platiti zajedno sa sljedećom plaćom koja slijedi obračunsko razdoblje. 

· Kada dnevne novine izlaze ponedjeljkom i na dan iza neradnog dana, taj rad se plaća prema § 27a..

§ 27a  - Rad nedjeljom i na državni praznik

Kad dnevne novine izlaze ponedjeljkom i na dan iza državnog praznika, za odrađeni dan plaća se dodatnih 5 posto fiksne mjesečne plaće po odrađenom danu. Ukoliko postoje povoljniji interni aranžmani, oni se primjenjuju. 

§ 27b - Novine koje izlaze sedam dana tjedno

Kada novine izlaze sedam puta tjedno za izdanje sedmoga dana treba se angažirati posebna novinarsko-urednička ekipa. Rad osoblja koje nije u toj posebnoj ekipi, treba se posebno nagraditi. 

§ 27c - Naknada za noćni rad

1. Sav noćni rad koji se obavlja iza 22.00 sati (konačna redaktura ili pomoć noćnom uredniku) koji se obavlja na zahtjev poslodavca ili u zamjeni noćnog urednika za vrijeme njegova odsustva zbog godišnjeg odmora, državnog praznika ili zbog bolesti, treba biti posebno nagrađen. Iznimka od toga su zaposlenici iz paragrafa 27 c/5.

2. Dodatno, svaki posao koji se proteže iza 22.00 sati za izdanje koje se radi treba posebno nagraditi kad se zbog toga ne može održati obveza o vremenu za odmor (10 sati za muškarce, 11 za žene). 

3. Ta naknada iznosi 2 posto fiksne mjesečne plaće za svaku takvu noćnu dužnost. 

4. Tu naknadu treba izračunati i platiti prema paragrafu 27/3.

5. Zaposlenici koji su u svojim ugovorima o radu ugovorili poslove zaključivanja lista ili noćnog rada, nemaju pravo na tu naknadu čak i onda ako takav posao rade samo povremeno. 

§ 28 - Naknade za doprinose izvan radnog ugovora

1. Kada zaposlenik napravi tekst ili fotografiju izvan svog ugovorenog radnog područja, to se treba nagraditi.

2. Kada je takav tekst ili fotografija napravljena po narudžbi, moraju biti plaćeni čak i ako nisu objavljeni.

3. Naknada mora biti najmanje jednaka minimumu prema kolektivnom ugovoru i mora se isplatiti najkasnije mjesec dana nakon završetka mjeseca u kojemu je tekst ili fotografija objavljena, ili ako je naručena u mjesecu isporuke. 

§ 29 - Paušalna naknada za pojedine namjene

Može se ugovoriti paušalna naknada za prekovremeni rad (paragraf 26), rad na slobodne dane (paragraf 14), rad na neradne dane (paragraf 27), nedjeljom i na državne praznike (paragraf 27a) i noćni rad (paragraf 27c), kao i za doprinose koji nisu ugovorno pokriveni (paragraf 28). 

NIZOZEMSKA

§ 21 - Naknada za rad u nesocijalne ili neredovne sate

1. Jednom godišnje, i u vrijeme izmjena funkcija, Uprava će utvrditi temeljem prijedloga glavnog urednika i nakon konzultiranja s novinarima i temeljem tabele pokazane u paragrafu 2, u kojoj mjeri novinari rade u nesocijalno i neredovno vrijeme i u kojoj mjeri se od njih zahtijeva da putuju ili rade izvan redakcije.

2. Za utvrđivanje radnih uvjeta spomenutih u prethodnoj točki, primjenjuje se posebni bodovni sustav.

	Nesocijalno radno vrijeme
	Bodovi

	Radno vrijeme (08:00 -18:00)
	0

	10% izvan radnog vremena
	6

	20% izvan radnog vremena
	12

	30% izvan radnog vremena
	18

	40% izvan radnog vremena
	24

	50% ili više izvan radnog vremena
	30

	Neredoviti radni sati (nepredviđeni ili oni koje nije moguće planirati)
	Bodovi

	Bez neredovitosti
	0

	Povremeno
	6

	Uobičajeno
	14

	(gotovo) svakodnevno
	20

	Rad vikendom
	Bodovi

	Nikad
	0

	1 dan svaka 4 tjedna
	8

	2-3 dana svaka 4 tjedna
	16

	4-5 dana svaka 4 tjedna
	24

	6-7 dana svaka 4 tjedna
	32

	8 dana svaka 4 tjedna
	40

	Rad izvan radnog mjesta i pređena udaljenost
	Bodovi

	Samo kratke udaljenosti (ispod 20.000 km godišnje)
	0

	Česte vožnje

(preko 20.000 km godišnje)
	5

	Odsustvo s posla na nekoliko dana
	Bodovi

	Nikad
	0

	Nekoliko puta godišnje
	2

	Redovito na nekoliko dana ili nekoliko puta godišnje na duga razdoblja (više od 2 tjedna)
	5

	Dostupnost pozivu preko pagera ili sličnog sustava izvan radnog vremena (s izuzetkom vikenda)
	Bodovi

	Nikad
	0

	Povremeno
	5

	Uobičajeno
	10

	(gotovo) svakodnevno
	15


Na temelju izračuna bodova prema bodovnom sustavu, novinari imaju pravo na sljedeću naknadu: 

21 - 30 bodova: tri slobodna dana godišnje

31 - 40 bodova: tri slobodna dana godišnje + 1 posto dodatka na plaću

41 - 60 bodova: tri slobodna dana + 3 posto dodatka na plaću 

61 - 80 bodova: tri slobodna dana + 5 posto dodatka na plaću 

preko 80 bodova: pet slobodnih dana + 7 posto dodatka na plaću

Plaća u gornjem smislu jest plaća na koju novinar ima pravo temeljem članka 6.

3. Kad novinar izgubi cijelu ili većinu naknade iz paragrafa 3 zbog promjene funkcije temeljem odluke glavnog urednika, a promjena funkcije ne donosi povišicu plaće, ima pravo na postepeno smanjenje te kompenzacije tijekom trogodišnjeg razdoblja, ako je dobivao tu kompenzaciju najmanje pet godina. Točni uvjeti za to smanjenje dogovorit će se pregovorima o promjeni funkcije.

4. Urednički kolegij svake će godine priskrbiti listu bodova prema paragrafu 2 za svakog novinara. 

NORVEŠKA 

Poglavlje 7 Dodatak za rad u nesocijalno vrijeme

Članak 24 Naknada za rad u nesocijalno vrijeme - rano jutro

1. Zaposlenici od kojih se zahtijeva da rad u redakciji započnu između 06.00 i 07.00 sati primat će dodatak za rad u nesocijalno vrijeme, a koji se dogovara na individualnoj osnovi. 

2. Ako se ne dogovori drugi način nadoknade za ranojutarnji rad, dodatak ne može biti manji od 70 NOK za svakih pola sata rada u tom razdoblju. 

3. Ako se od zaposlenika zahtijeva da počnu raditi prije 06.00 sati odredit će se viša nadoknada. 

Članak 25 Naknada za rad u nesocijalno vrijeme - večer

1. Kad postoje fiksne smjene, za smjenu nakon 18.00, a do 21.00 sati plaća se 105 NOK. 

2. Za smjenu nakon 21.00 sati plaća se 215 NOK po smjeni.

3. Ukoliko se za smjene iz čl. 26 plaća dodatak, gore spomenuti dodatak se ne primjenjuje. 

Članak 26 Naknada za rad u nesocijalno vrijeme - vikend

1. Ako zaposlenik koji ne prima neku drugu naknadu, a od njega se zahtijeva da obavi jedan ili više zadataka u sljedećim razdobljima, primat će 400 NOK za svako od tih razdoblja: nedjeljom za radne zadatke koji traju duže ili počinju između 13.00 i 24.00 sati; od 18.00 do 24.00 sata na dane prije državnih praznika i 1. svibnja i 17. svibnja; od 00.00 do 18.00 sati nedjeljom. 

2. Za slične zadatke na praznike (Nova godina, Veliki četvrtak, Veliki petak, Uskrs i Uskrsni ponedjeljak, Uzašašće, Bijela nedjelja i Bijeli ponedjeljak, Božić i Stjepanje) i na 1. svibnja i 17. svibnja od 00.00 do 18.00 sati dobivat će dodatak od 600 NOK. Ako iza tih praznika slijedi drugi službeni praznik, dodatak se plaća za odrađeno vrijeme do 24.00 sati.

FRANCUSKA

Članak 29 Trajanje radnog vremena

Novinari su pokriveni važećim zakonskim odredbama o radnom vremenu. 

Od 1. veljače 1982. zakonsko trajanje radnog vremena definirano je s 39 sati tjedno ili 169 sati mjesečno.

Stranke prihvaćaju da specifični zahtjevi profesije ne omogućavaju postavljanje rasporeda radnog vremena. Broj sati može premašiti zakonski ustanovljeno radno vrijeme.

Zbog prirode profesije i zahtjeva događaja zbog kojih moraju raditi na takav način, novinari imaju pravo na slobodne dane. 

Primjenom dekreta 82.41 od 16. siječnja 1982. o radnom vremenu mogu se uređivati različiti oblici definiranja radnog vremena na razini medijskih poduzeća. 

Primjena se provodi kroz smanjenje dnevnog, tjednog ili mjesečnog radnog vremena. 

Mora se osigurati tjedni odmor i vrijeme za oporavak od dva uzastopna dana. 

Ako zbog posla novinar ne može iskoristiti drugi dan odmora i oporavka u tom tjednu, ima pravo na jedan slobodni dan naknade unutar 60 dana  (a u razdoblju između 1. svibnja i 31. listopada u razdoblju od 80 dana). 

Iznimno ako se na zahtjev osobe ne može iskoristiti to kompenzacijsko slobodno vrijeme u navedenom razdoblju, ta osoba ima pravo na novčanu naknadu. 

Kompenzacijsko slobodno vrijeme može se kumulirati i iskoristiti u komadu poželjno i u razdoblju između 1. listopada i 31. svibnja, a to ne može utjecati na tjedni ritam vremena za odmor u tom razdoblju. 

Ove odredbe ne mogu zamijeniti odredbe postojećih kolektivnih ugovora. 

Članak 30 Noćni rad

Za noćni rad novinari imaju pravo na dodatak od 15 posto plaće, za rad između 21.00 i 06.00 sati kad radno vrijeme novinara završava nakon 23.00 sati. 

Taj dodatak ovisi o funkciji i treba biti posebno naznačen na platnoj listi. 

U tjednim novinama i drugim periodičnim izdanjima i na radio postajama, naknada za noćni rad daje se u vidu slobodnih dana ili dodatka na plaću. 

Sljedeće osobe nemaju pravo na naknadu za noćni rad:

· reporteri koji ne rade redovne noćne smjene

· urednici koji obavljaju stenografske aktivnosti, kada su pokriveni drugim ugovorima

· reporteri, kritičari, kazališni kritičari, čiji rad se u osnovi odvija navečer;

· rad na sudovima (reporteri, urednici, istraživači);

· izvještavači sa policijskih i sudskih događanja te lokalni novinari/urednici

· solo novinari/urednici

Dodatak C:

Izvaci iz nacionalnih kolektivnih ugovora o godišnjem odmoru
NJEMAČKA

§ 9 Godišnji odmor/slobodni dani

1. Dužina godišnjeg odmora određena je posebnostima radnih uvjeta u kojima novinar/urednik radi, posebno noćnim radom, radom nedjeljom i na praznike. Svrha godišnjeg odmora jest odmor i oporavak. Za vrijeme godišnjeg odmora ne smije se obavljati profesionalna aktivnost koja je protivna toj svrsi. 

2. Ukupni godišnji odmor iznosi:

a) do 25. rođendana: 31 dan

b) od 25. na dalje: 32 dana

c) od 30 godina na dalje: 33 dana

d) od 39 godina na dalje: 35 dana

3. a ) Dani godišnjeg odmora računaju se prema radnim danima, a tjedan godišnjeg odmora se sastoji od pet radnih dana 

b) Državni praznici ne računaju se kao dani godišnjeg odmora

4. Dob zaposlenika računa se od 1. siječnja. Godina za godišnji odmor je kalendarska godina.

5. Godišnji odmor se mora dati i koristiti unutar tekuće godine ne kasnije od 31. ožujka sljedeće godine, i u načelu u komadu. Ne može se podijeliti na više od dva dijela zbog poslovnih razloga. Na zahtjev novinara/urednika može se i drukčije podijeliti kada nema poslovnih razloga protiv toga.

6. Federalni zakon o godišnjem odmoru (Bundesurlaubsgesetz) određuje pitanja djelomičnih godišnjih odmora i kvalifikacijskih vremenskih razdoblja u § 4 i § 6.

7. U slučaju da se novinar/urednik razboli za vrijeme godišnjeg odmora vrijeme bolovanja ne računa se kao godišnji odmor ukoliko je bolovanje potvrđeno liječničkim doznakama. Korištenje godišnjeg odmora u zamjenu za bolovanje trebaju dogovoriti. 

8. Zdravstveni odmor ne računa se kao godišnji odmor ukoliko je taj odmor plaćen. Preventivni zdravstveni odmor može se uračunati u godišnji kad liječenje ne utječe značajno na uobičajenu strukturu godišnjeg odmora i ako zaposlenik nije proglašen nesposobnim za rad. To se ne odnosi na zakonski minimum godišnjeg odmora. 

9. Ako je godišnji odmor odgođen ili prekinut zbog poslovnih razloga, izdavač će snositi dodatne troškove time izazvane. 

10. Novinari/urednici imaju pravo na odsustvo s rada uz naknadu plaće u sljedećim slučajevima:

a) selidba u mjestu stanovanja: dva radna dana

b) selidba izvan stalnog mjesta: tri radna dana

c) vjenčanje: dva radna dana

d) smrt u obitelji (supružnik, djeca, roditelji, roditelji supružnika, braća i sestre): dva radna dana

e) počasne dužnosti u profesionalnim organizacijama za neizbježne izostanke

11. Kad zakonske odredbe pružaju ili uređuju veće pogodnosti, one se primjenjuju. 

AUSTRIJA

§ 34 Godišnji odmor

1. Zaposlenik ima pravo na 30 dana godišnjeg odmora godišnje. Radnik s 10 godina neprekidnog staža ima 39 radnih dana, a s 20 godina neprekidnog staža 41 dan godišnjeg odmora. Osobe progonjene iz političkih razloga imaju pravo na dodatnih tri dana godišnjeg odmora prema zakonu o brizi o žrtvama (Opfertfursorgegesetz). 

2. Za vrijeme godišnjeg odmora radnik prima svoju mjesečnu plaću. 

3. Ako započeti godišnji odmor treba prekinuti zbog poslovnih razloga, na zahtjev poslodavca, zaposleniku se trebaju nadoknaditi dodatno nastali troškovi. 

4. Za određivanje godina službe i ranije službe u izračunu dana godišnjeg odmora primjenjuju se odredbe paragrafa 3 zakona o godišnjem odmoru (Urlaubsgesetz).

5. Za vrijeme korištenja godišnjeg odmora, kolege zaposlenika obvezne su ga zamijeniti na radu temeljem uputa poslodavca. Naknada za zamjenu regulirana je člankom 39. 

Primjenjuju se i odredbe Federalnog zakona od 7. 7. 1976. koje se odnose na standardizaciju prava na godišnji odmor i porodiljski dopust.

§ 35 Izostanak u svrhu osposobljavanja

1. Zaposleni novinari mogu dobiti odsustvo za početno daljnje i kontinuirano osposobljavanje temeljem zajedničkog sporazuma s glavnim urednikom temeljem zajedničke odgovornosti iz kolektivnog ugovora. U tom slučaju zaposlenici zadržavaju sva prava iz radnog odnosa, naročito na slobodno vrijeme i godišnji odmor. 

U prvih šest godina rada novinari će pohađati novinarske tečajeve na fakultetu u skladu s kolektivnim ugovorom. Zaposlenici imaju pravo do maksimuma od četiri puta po tri tjedna slobodnog vremena za tu svrhu. Od sedme godine rada novinari imaju pravo na dva tjedna izostanka godišnje tijekom tri godine.

2. Na zahtjev poslodavca novinar treba pohađati događaje iz gornjeg paragrafa., a to vrijeme mu se uračunava u dopušteno vrijeme izostanka za tu svrhu. Ovdje se primjenjuju odredbe točke 1.

Kad se partneri u kolektivnom ugovoru dogovore da je neki drugi događaj podesan u svrhu i početnog daljnjeg kontinuiranog osposobljavanja, primjenjuju se odredbe točaka 1 i 2.  

§ 36 Slobodno vrijeme za sređivanje obiteljskih pitanja

U slučaju sljedećih obiteljskih pitanja zaposlenik treba dobiti slobodno vrijeme bez smanjenja mjesečne plaće. Obavijest i dokaz o korištenju dana treba dati u skladu sa konkretnim događajem. 

	
	Broj radnih dana

	Vlastito vjenčanje
	3

	Smrt zaposlenikova bračnog partnera
	3

	Smrt zaposlenikova partnera u slučaju prethodnog zajedničkog života u istom kućanstvu
	3

	Smrt djeteta koje je živjelo sa zaposlenikom u istom kućanstvu
	3

	Smrt roditelja
	2

	Promjena prebivališta, u slučaju kad zaposlenik ima vlastito kućanstvo
	2

	Vjenčanje brata ili sestre ili djece, ili ponovno vjenčanje roditelja 
	1

	Smrt djece koja nisu živjela u istom kućanstvu sa zaposlenikom, ili braće i sestara, roditelja bračnog partnera, djeda ili bake
	1

	U slučaju da je mjesto sprovoda udaljeno od mjesta prebivališta zaposlenika, i kada zbog udaljenosti nije moguć povratak u istom danu, zaposlenik ima pravo na dodatni slobodni radni dan
	1


§ 37 Neplaćeni dopust (Karenzuralub) 

Zaposlenici mogu koristiti neplaćeni dopust do jedne godine dana tijekom svoje profesionalne karijere. Početak neplaćenog dopusta mora se dogovoriti s poslodavcem. Pritom se primjenjuju sljedeći preduvjeti. 

1. Nakon pet godine neprekidnog rada u poduzeću stječe se pravo na tri mjeseca dopusta. Taj se broj povećava za mjesec dana sa svakom dodatnom godinom rada. 

2. Na kraju radnog odnosa poduzeće treba izdati potvrdu je li korišten taj odmor tijekom radnog odnosa (paragraf 37 kolektivnog ugovora), i ako je korišten, u kolikoj mjeri

3. Nakon pet godina neprekidnog rada u istom poduzeću, za izračun prava na neplaćeni dopust treba se uračunati i trajanje honorarnog rada. Najveći broj godina koje se broje jest sedam čime se stječe pravo na pet mjeseci dopusta. U tom slučaju ukupno pravo na neplaćeni dopust iznosi maksimalno osam mjeseci. 

4. Neplaćeni dopust može se koristiti u vremenskom trajanju od najmanje jedan mjesec i mora se koristiti u komadu. 

5. Za vrijeme toga dopusta ne može se ulaziti ni u kakav drugi radni odnos. 

6. Odredbe kolektivnog ugovora i/ili ugovora o radu, naročito one koje se odnose na rad za drugog poslodavca (paragraf 15 kolektivnog ugovora) nastavljaju se primjenjivati za vrijeme trajanja neplaćenog dopusta. 

7. Za vrijeme neplaćenog dopusta zaposlenik će plaćati doprinose za dobrovoljno zdravstveno i mirovinsko osiguranje prema § 16 i § 17 ASVG-a.

NIZOZEMSKA 

§ 22 Godišnji odmor

1. Godišnji odmor se računa u kalendarskoj godini. Godina za računanje godišnjeg odmora može se računati od 1. svibnja do 30. travnja.

2. Stalno zaposleni novinari imaju pravo na 25 radnih dana plaćenog godišnjeg odmora u kalendarskoj godini.

3. Dani godišnjeg odmora mogu se koristiti u godini u kojoj se stječe to pravo. 

4. Novinar ima pravo na dodatne dane godišnjeg odmora: 

a) Tri dana dodatnog godišnjeg odmora kada navrši 50 godina na dan 30. travnja. 

b) Četiri radna dana kad navrši 55 godina na dan 30. travnja. 

c) Šest radnih dana kad navrši 60 godina na dan 30. travnja. 

Ako novinar zatraži dodatno slobodno vrijeme prema odredbama članka 23 i "Pravilnika o dodatnom slobodnom vremenu za starije novinare" prestaje važiti pravo na dodatne dane godišnjeg odmora za navršenih 55 ili 60 godina pod točkama b i c ove točke.

5. Glavni urednik će u suradnji s novinarom utvrditi termin korištenja godišnjeg odmora. Osim u posebnim okolnostima novinar ima pravo iskoristiti najmanje 3/4 godišnjeg odmora na koji ima pravo, osim dodatnih dana godišnjeg odmora u neprekinutom trajanju između 1. svibnja i 30. rujna. Glavni urednik može zatražiti da novinar iskoristi do 3/4 godišnjeg odmora na koji ima pravo, osim dodatnih dana godišnjeg odmora, u neprekinutom trajanju. Novinar ima pravo iskoristiti dodatne dane godišnjeg odmora i preostali dio redovnog godišnjeg odmora u cjelini ili djelomično u drugom dijelu godine, u mjeri u kojoj to ne remeti poslovni proces. 

6. Ukoliko novinar ne iskoristi godišnji odmor unutar šest mjeseci od završetka godine u kojoj se računa godišnji odmor, glavni urednik uz konzultaciju s novinarom ima pravo utvrditi datum kad će novinar iskoristi taj godišnji odmor. 

Dani godišnjeg odmora koji nisu iskorišteni unutar dvije godine od dana kad je postavljen zahtjev, su izgubljeni, bez obzira na odredbe protokola koji regulira to područje. 

7. U računanju dana godišnjeg odmora kao dani godišnjeg odmora ne računaju se državni praznici na koje ne izlaze novine, a koji pada unutar godišnjeg odmora. 

8. Godišnji odmor zbog zdravstvenih razloga u slučajevima iz članka 24, osim onih koji nisu pokriveni u članku 7:629, paragraf 2 BW, ili zbog redovne vojne vježbe (rezerva) ne mogu se osim u izvanrednim okolnostima oduzimati od dana godišnjeg odmora. 

9. Na kraju radnog odnosa novinar ima pravo na isplatu odgovarajućeg dijela plaće zbog broja radnih dana za neiskorišteni godišnji odmor.

§ 24 Plaćeno odsustvo s rada

1. Novinar ima pravo na plaćeno odsustvo s rada u sljedećim slučajevima, a razlog za izostanak treba javiti najranije dan ranije:

· Jedan dan za objavu vjenčanja.

· Dva dana za vjenčanje.

· Jedan dan za vjenčanje roditelja, roditelja supružnika, brata, sestra ili djeteta, za Krizmu djeteta, brata ili sestre, ili za ređenje djeteta ili brata.

· Dva dana za rođenje djeteta (babinje). 

· Za smrt bračnog druga ili djeteta koje živi u istom domaćinstvu, vrijeme od dana smrti do dana iza sahrane ili kremiranja. 

· Jedan dan za smrt djeteta koje ne živi u istom domaćinstvu, za smrt roditelja bračnog druga, oženjene/udate djece, braće i sestara. 

· Jedan dan za smrt krvnog srodnika ili krvnog srodnika bračnog druga koji žive u istom kućanstvu.

· Jedan dan za posljednji ispraćaj novinareve djece koja ne žive s njim u istom kućanstvu, za posljednji ispraćaj roditelja, djedova i baka, roditelja bračnog druga.

· Jedan dan za posljednji ispraćaj braće, sestara, unuka i rođaka koji ne žive u istom kućanstvu s novinarom.

· Jedan dan za posljednji ispraćaj krvnih srodnika i srodnika bračnog druga koji žive u istom kućanstvu.

· Jedan dan za 25. i 40. godišnjicu braka. 

· Do dva dana za obavljanje formalnosti oko posvojenja, koje je nužno obaviti radi poštivanja procedure i zakonskih formalnosti.

2. a) U primjeni ovoga zakona pravno posvojena djeca izjednačena su s vlastitom djecom.

b) U slučaju vanbračne zajednice koja je izjednačena s bračnom, ona je izjednačena i u primjeni ovih odredbi ukoliko se može dokazati da partneri zajedno žive najmanje godinu dana na istoj adresi.

3. U slučajevima kad novinar ima pravo koristiti slobodne dane iz točke 1. dani se moraju koristiti u skladu s namjenom i prema dogovoru.

4. Lista slučajeva navedena u točki 1 ne predstavlja ograničenje u smislu da isključuje pravo na plaćeno odsustvo u nekim drugim slučajevima navedenih u članku 7:629, paragraf 2 BW.

5. Novinar ima pravo koristiti dan godišnjeg odmora ili drugog slobodnog dana u slučaju bolesti člana domaćinstva kad je njegovo prisustvo hitno potrebno kako bi poduzeo potrebne mjere. Kada novinar koristi to pravo mora o tome odmah obavijestiti poslodavca ili naknadno opravdati izostanak s posla.

FRANCUSKA

Članak 31 Plaćeni godišnji odmor

Plaćeni godišnji odmor novinara temelji se na dva i pol radna dana po mjesecu staža u skladu s definicijom članka L.223.4 Zakona o radu i članka 33 ovoga ugovora. Plaćeni godišnji odmor novinara koji je radio za vrijeme ukupnog pravnog referentnog razdoblja iznosi pun kalendarski mjesec plus jedan tjedan. 

Pravno referentno razdoblje za izračun godišnjeg odmora računa se od 1. lipnja do 31. svibnja. 

Za novinare koji imaju pravo na najmanje trajanje godišnjeg odmora spomenutog u točki 2 ovoga članka odredba od 16. siječnja 1982. godine ne utječe ni na koji način na trajanje godišnjeg odmora. Za novinare zaposlene na određeno vrijeme, naknada za godišnji odmor iznosi jednu desetinu naknade tijekom odgovarajućeg razdoblja.

Ove odredbe se ne primjenjuju kad na razini medijskog poduzeća postoje povoljnije odredbe. 

Članak 32 

Profesionalni novinari koji prestaju raditi prije korištenje godišnjeg odmora bez obzira na razlog svog odlaska imaju pravo na isplatu onolikog broja desetih dijelova godišnje plaće koji odgovara broju mjeseci koji su prošli  od 1. lipnja prethodne godine do kraja njihova otkaznog roka. 

Članak 33

Slučajevi odsustva s posla zbog bolesti ili nesreće tijekom relevantnog razdoblja smatraju se u svrhu izračuna godišnjeg odmora kao vrijeme provedeno radeći, u kontekstu naknade prema članku 36.

Članak 34 Slobodni dani kao naknada za rad na praznik

Novinari imaju pravo na zamjenske slobodne dane za rad na državne praznike, odnosno neradne dane (1. siječnja, Uskršnji ponedjeljak, 1. svibnja, 8. svibnja, Uzašašće, Bijeli ponedjeljak, 14. srpnja, 15. kolovoza, 1. studenoga, 11. studenog, 25. prosinca). 

Ovisno o potrebama normalnog odvijanja posla zamjenski slobodni dani mogu se spojiti, iskoristiti zajedno, poželjno između 1. listopada i 31. svibnja, ukoliko to ne utječe na tjedni odmor zaposlenika u tom razdoblju. 

Ove odredbe ne mogu ni u kojem slučaju zamijeniti postojeće kolektivne ugovore.

Članak 35 Posebni dopusti

Osim godišnjeg odmora, za posebne svrhe koje treba dokazati odobrava se posebni dopust:

· Vjenčanje zaposlenika: jedan tjedan (šest radnih dana).

· Vjenčanje djeteta ili rođaka u uzlaznoj liniji: dva dana.

· Rođenje djeteta: tri dana (Zakon od 18. svibnja 1946.)

· Bolest djeteta do 12 godina: 1 ili 2 radna dana godišnje, do šest dana u kalendarskoj godini (od 1. siječnja do 31. prosinca).

· Smrt bračnog druga, djeteta, oca, majke, djeda ili bake, ili roditelja bračnog druga: četiri dana.

· Smrt brata, sestre ili unuka: dva dana. 

· Smrt brata ili sestre bračnog druga: jedan dan.

· Selidba: dva dana.

U svakom od navedenih slučajeva dopust se daje za navedenu namjenu. 

Ukupni broj dana dopusta za brigu o bolesnom djetetu povećava se na do osam dana kad zaposlenik ima dvoje djece u dobi do 12 godina. Taj dopust odobrava se majci ili ocu kad se oni brinu o djeci. Dopust se pod navedenim uvjetima daje uz odgovarajuću liječničku potvrdu koja pokazuje da je zbog djetetove bolesti potrebna prisutnost roditelja. 

ANEKS II 

I. Izostanak s posla koji se računa kao radno vrijeme u svrhu plaćenog odmora 

· Odsustvo zbog obiteljskih događaja

· Slobodni dani kao naknada za prekovremeni rad

· Registracija za vojnu službu

· Aktivnosti u administrativnim tijelima, socijalnog osiguranja i dodatnih osiguravajućih fondova

· Aktivnost izbornog predstavnika u poljoprivrednoj komori

· Dodatni dopust u slučaju rođenja ili usvajanja djeteta (članak L.571.1 Zakona o socijalnom osiguranju)

· Dodatni dopust zbog prekida plaćenog godišnjeg odmora

· Dopust zbog ekonomskog, socijalnog ili sindikalnog osposobljavanja (L.451.1 Zakona o radu).

· Dodatni dopust zbog stručnog ispita

· Posebni dopust za osposobljavanje mladih (L.931.14 Zakona o radu)

· Dodatni dopust za mlade radnike i pripravnike

· Sudjelovanje u stručnim tijelima

· Dodatni dopust za mlade majke

· Dopust za osposobljavanje mladih rukovodioca (L. 225.2 Zakona o radu)

· Roditeljski ili dopust za usvajanje djeteta (L.122.26 Zakona o radu)

II. Dopusti kojima se prekida zaposlenje, ali se zadržavaju prava na staž

· Dopust radi školovanja ili osposobljavanja (L.931.7 Zakona o radu)

· Roditeljski dopust za osposobljavanje (L.122.28.6 Zakona o radu) pola toga dopusta proizlazi iz godina radnog staža.

NORVEŠKA 

Nacionalni zakon: Tri tjedna neprekidnog godišnjeg odmora za vrijeme sezone godišnjih odmora: svibanj - rujan.

Nacionalni kolektivni ugovor: Jedan dodatni tjedan nakon deset godina novinarskog rada.
Kolektivni ugovori na razini medijskog poduzeća: Jedan dva ili tri dodatna tjedna povrh odredbi nacionalnog zakona i nacionalnog ugovora.

